钦定古今图书集成/明伦汇编/闺媛典/第336卷 > 安效妻张贞素
## 钦定古今图书集成/明伦汇编/闺媛典/第336卷 > 安效妻张贞素

按《无锡县志》：“张贞素者，安效妻，读书能文，为其弟志
曰：‘张存字元理，予母弟也。予父讳秉恒，世居无锡梅
村，仕为处州龙泉尉。母叶氏艰于得子，日夕拜祷，观
音大士现形窗前，予母遂孕而生弟。弟白晳如脂，聪
明俊朗，有词藻，年十三为诸生，十六应试，与溧水齐
弘轩德试席相联。至晡时，弘轩忽被疾，予弟代为完’”
卷，弟不成名，而弘轩为解首。洪武丁卯也，乃与弟结
兄弟交，弟之大祸始此矣。后弘轩改名泰而登第，弘
轩感弟恩，妻以姑之孙女，延之官所。弘轩既获上，宠
遇日隆，奏弟为鸿胪通事舍人，弘轩笔札皆弟代草，
使燕偕行，交游猜忌，上下侧目。及燕兵入金川，而弘
轩族诛。有仇予弟者，为泰启诸藩之衅，皆予弟谋，指
斥诸藩之檄，皆出弟手。捕弟入都，与其姻党百人共
系诏狱，铁帚刷肤，铜箸烙骨，越旬溃烂死。邻友吴太
熙，罢龙江关大使，居京师，收弟骸负之归，予买地堠
山之西葬焉。弟生洪武五年壬子正月望日，受祸，壬
午十月朔日，妻袁氏先卒，子应龙方七岁。嗟嗟！弟被
逮之日，父党母党之指以百数，莫有一盼之者，又安
能志弟之墓哉？予忧其行湮没不彰，聊叙其实，一书
于棺上，一书于屋壁，以俟应龙长而观焉。安效寡妻
张贞素撰并书。